Or da l’atgna flaivlezza crescha la forza per gidar ils auters

Da Theo Zaeslein

Esser sezza en la sutga cun rodas e gidar auters impedids - tge sfida! Sco tetraplegicra sustegnair uffants cun disturbis da lingua ed als accumpagnar en ina vita communicativa - tge incumbensa! Per Gabriela Eggnauer deriva la motivaziun per si'atgna vita e per sia lavur dal cumbat cunter l'exclusiun dad auters: ella gida malgrà sia tetraplegia giuvens e giuvnas cun in cumportament che dat en egl a chattar lur via en l'avegnir. In pli grond mussament per la forza che po crescher en mintga uman n'è strusch imaginabel.

En il chantun nordvest da la Svizra, gist al cunfin franzos da Basilea, sa chatta la vischnanca dad AlIschwil. In maletg dal vitg pittoresc cun bleras chasas cun construcziun da travs mussa la gronda influenza da pli baud dal Sundgau vischin ed envida ils passants a sa fermar. Duas gia al di sa mova ina lunga colonna da cunfinaris tras la vischnanca en direcziun da l'Alsazia e pli tard puspè enavos.

Strusch tschient meters davent da la saiv che separa la Svizra da l'Uniun europeica, abitescha Gabriela Eggnauer. Dal caracter insular da la Svizra sent'ins pauc, il cuntrari, l'eroport europeic a Mulhouse porta il tun dal traffic aviatic internaziunal. En ina chasa da pliras famiglias èn trais abitaziuns vegnidas bajegiadas da bell'entschatta uschia ch'ellas èn per part adattadas per sutgas cun rodas. Gabriela ha gì la fortuna da pudair fittar ina da quellas cun ina fitg bella vista.

Pers il fundament segir
Creschida si a Herznach è ella stada l'emprim secretaria da direcziun en in manaschi industrial. Ina lavur cuntentaivla ed ina relaziun stabla han laschà sperar ella sin in avegnir apparentamain segir. Ma il destin n'ha betg previs per ella ina via guliva. Il 1986 han ins diagnostitgà tuttenina in tumor en il magugl dal dies e lura operà quel en il ospital chantunal dad Aarau. Ina paralisa dal bassventer che progrediva spert e grondas difficultads da respirar na laschavan sminar nagut dal bun.

Ils geniturs han giavischà ch'ella vegnia transferida en il center dals paraplegichers a Basilea. Ma quai n'ha era betg meglierà duraivlamain sia situaziun, malgrà ch'ins ha fatg gronds sforzs per gidar ella. Era sch'i dat oz perscrutaziuns empermettentas dad instituts renumads, na po il magugl dal dies donnegià betg anc sa restabilir u crescher suenter. Il 1988, suenter diversas terapias durant dus onns, èsi sta cler che la pazienta vegnia a patir d'ina tetraplegia incumpletta per vita duranta.

Quest temp ha tanschi per midar radicalmain la vita da la dunna giuvna da 26 onns: ella ha stuì abandunar sia plazza e sia relaziun è ida andetgamain a la fin. Fermas dolurs èn idas aper cun la greva paralisa. Sco sch'ins tirass davent ad insatgi il tarpun sut ils pes, uschia è svanì il fundament segir d'ina realitad planisabla e controllabla. E suten è sa mussada la rasada da glatsch fina e rumpaivla d'in avegnir intschert.

La via vegn stretga, ma ella maina vinavant
Ussa avevi num prender cumià da la vita sin duas chommas e prender plaz en la sutga cun rodas. Igl è stà dir per ella da stuair constatar ch'ella duvrava ussa agid per las pli simplas lavurs da mintgadi e che tut sa reduciva sin ella e sin sia vita interna. Pir plaun a plaun ha ella vis ina nova via per acceptar e surventscher il nunchapibel.

Cunquai ch'ella aveva gì gia pli baud en la scolaziun e la carriera grond dun linguistic, è ella sa decidida da far in studi da logopedia a Turitg. In examen da qualificaziun fundà ed ina cussegliaziun conscienziusa da la responsabla da l'Assicuranza d'invaliditad han facilità ad ella la decisiun. Gabriela ha sviluppà spert in talent considerabel da gidar uffants a modifitgar lur cumportament social ed a meglierar lur abilitad da communitgar.

Gia da lez temp è l'electroinschigner Pius Studer che lavurava en il CSP s'engaschà per ch'il computer da Gabriela vegnia adattà a sias capacitads fisicas e ch'il proceder dals examens tegnia quint da sias pussaivladads. Il 1995 ha Gabriela Eggnauer terminà il studi cun il diplom, quai che ha dà ad ella puspè confidenza en sasezza.

Ina vusch per ils uffants cun difficultads communicativas
Dapi lura lavura ella sco logopeda en ina scola speziala da pedagogia curativa. Ina gronda finamira en il servetsch dals pitschens - per insatgi ch'è abel dad ir! Ma co dumogna ina persuna en la sutga cun rodas questa sfida - ina persuna ch'è sezza impedida? Po ella simplamain ir tar ina gruppa d'uffants cun disturbis dal linguatg u dal svilup e dir ad els: “Jau sun qua per vus”?

Qua ha cumenzà in process che ha mobilisà las forzas internas d'in corp reducì. Gabriela ha sentì ch'il success da sia lavur en la scola dal di era gist pervi da las circumstanzas difficultusas ina buna medischina per ella, uschè effizienta sco tut las pirlas ed itgs ensemen.

Ella ha vis ch'ils geniturs dals uffants affidads ad ella stuevan emprender ensemen cun lur uffants insatge ch'ella sezza saveva gia, numnadamain da viver cun ina restricziun permanenta en in sectur existenzial. Ultra da quai aveva ella bler pli lev da tematisar dumondas delicatas davart il tema “esser impedì”. A tgi duess ins uschiglio fidar, sche betg ad ella che aveva gia passà bleras staziuns da questa via stretga?

La scola da la vita
Da l'autra vart eri cler per ella che las pretensiuns da la vita professiunala oramai grondas dumandavan dad ina dunna impedida anc pli autas qualificaziuns. Perquai è ella sa decidida da far in curs da perfecziunament a Winterthur. Questa scolaziun cumplementara a la professiun permettess ad ella d'emprender d'enconuscher en detagl ils process da la psicologia dal svilup che van a pèr cun la scuverta dal linguatg en la vegliadetgna da prescola e da scola.

Deplorablamain avevi divers craps da stgarpitsch sin questa via. La giuvna logopeda ha stuì reducir ses pensum da scola per avair temp per il studi. Plinavant aveva ella da pajar ils custs da scolaziun, il material da scola ed era las spesas da transport. Suenter ina resposta negativa da l'assicuranza sociala statala ha ella scrit il 1. da zercladur 1997 a la Fundaziun svizra per paraplegichers e supplitgà quella da finanziar il curs.

La resposta positiva che la fundaziun surpiglia tut ils custs incl. la sperdita da paja a la scola dal di ha da nov curaschi ad ella. Plain schlantsch ha ella entschet anc il medem onn l'emprim bloc dal curs davart “la registraziun e la terapia tempriva d'uffants cun in svilup che dat en egl”. Il scopo da quest curs era dad eruir e da giuditgar en in profil dal svilup las abilitads da l'uffant en divers secturs. Or da quai trai lura il logoped conclusiuns per l'ulteriur proceder terapeutic.

Cun la finiziun dal curs il fanadur 1998 è Gabriela s'avischinada in bun toc a sia finamira da prestar ussa lavur qualifitgada sco cussegliadra cumpetenta en in team da pedagogia curativa. Ma il fatg che l'acceptanza dals umans impedids en la vita professiunala vegn pli e pli pitschna e ch'els ston cumbatter permanentamain per vegnir renconuschids, fa quitads ad ella. Gist pervi da lur destin dolurus han dentant blers impedids sviluppà abilitads che mancan a bain inqual manager: talent d'organisar, flexibilitad e direzza envers sasez.

La speranza va tras il magun
Per finir la terapia è Gabriela sa decidida il favrer 1998 dad ir anc ina gia en ina clinica. Pervi da las prestaziuns medicinalas, pervi da la tgira professiunala e la reabilitaziun cumplessiva ha ella elegì questa gia il CSP Nottwil. Il segiurn en la clinica ha purtà in success supplementar nunspetgà - in success che pertutga sia abitaziun ch'era mo parzialmain adattada per invalids.

Il bogn disponiva gia d'ina stgaffa cun spievel girabla e d'in indriz dad auzar, ma il rest da l'abitaziun n'era betg anc adatta. Il mobigliar malpratic en cuschina fascheva gia quità ad ella, cura ch'ella patratgava mo vi da la proxima tschavera.

Gabriela, che cuschina dapi sia uffanza fitg gugent, ha durant nov onns stuì vegnir a frida cun quests indrizs da cuschina, pertge che sia situaziun finanziala ed il fit-chasa aut na lubivan naginas adattaziuns. Finalmain ha ella prendì curaschi en il CSP ed ha dumandà ils servetschs da cussegliaziun tge criteris che stoppian vegnir ademplids per survegnir ina contribuziun per adattar la cuschina als basegns d'ina persuna impedida.

Ella ha gì grond plaschair, cura ch'ella ha survegnì duas emnas pli tard la resposta che la fundaziun surpiglia tut ils custs. Il mars 1998 han ins cumenzà cun las lavurs da transfurmaziun. Sut la reschia dal Center per la construcziun senza obstachels a Muhen han ils mastergnants fatg las installaziuns sanitaras ed electricas e las lavurs da tschentaplattas. Sia valita speziala ha la cuschina survegnì tras novas stgaffas spustablas electronicamain en l'autezza. Quellas permettan ad ina persuna en la sutga cun rodas da prender ora senza difficultads vaschella, utensils da cuschina u spezarias.

Ina fatschenta da bajegiar ha gulivà la sava auta dal balcun, uschia ch'ins po ussa ir ora cun la sutga cun rodas sin la terrassa sulegliva. L'administraziun da la chasa e la possessura èn stadas generusas: l'administraziun d'immobiglias Werner Sutter a Muttenz e la possessura, la cassa da pensiun da Basilea-Champagna a Liestal, han surpiglià ils custs per il nov palantschieu en stiva. Ins ha mess en in parchet da fraissen che dat in spezialmain bun tegn a las rodas.

Ina flur da muntogna sin in prà magher
Oz è Gabriela Eggnauer ina dunna pensiva e seriusa da 36 onns, marcada da sias experientschas da stuair renunziar, cumbatter e sa cumprovar. Sia via cuntinuescha, mintga di cun ina nova finamira. Senza sentiment en la chommas, ma cun bler sentiment per autras persunas impedidas, dumogna ella ses destin.

Sco commember da I' Associaziun svizra dals paraplegichers sa participescha ella a tut quai che succeda e s'engascha spontanamain per las finamiras da l'associaziun, sco era per il referendum cunter l'annullaziun dal quart da renta AI e per l'iniziativa per l'egualitad da persunas impedidas.

Cun intginas da sias collegas da stanza da l'emprim temp da reabilitaziun ha ella anc oz contact, ed in'amia vegn mintg'emna in per dis sin visita per gidar ella. Ella appreziescha surtut contacts intensivs cun conumans averts e communicativs.

En ses temp liber giauda ella la musica da cumponists talians u sa deditgescha tant sco pussaivel a ses hobi, al chavaltgar. Sco ina flur da muntogna sin in prà magher ha ella emprendì d'acceptar ses destin e, grazia a sia ferma voluntad, da far il meglier or da quai ch'è anc pussaivel.